和子瞻鳳翔八觀八首 石鼓
作者：蘇轍
朝代：宋

paragraphs: 岐山之陽石爲鼓，叩之不鳴懸無虡。
以爲無用百無直，以爲有用萬物祖。
置身無用有用間，自託周宣誰敢侮。
宣王沒後墳壠平，秦野蒼茫不知處。
周人舊物惟存山，文武遺民盡囚虜。
鼎鍾無在鑄戈戟，宮殿已倒生禾黍。
厲宣子孫竄四方，昭穆錯亂不存譜。
時有過客悲先王，綢繆牖戶徹桑土。
思宣不見幸鼓存，由鼓求宣近爲愈。
彼皆有用世所好，天地能生不能主。
君看項籍猛如狼，身死未冷割爲脯。
馬童楊喜豈不仁，待汝封侯非怨汝。
何况外物固已輕，毛擒翡翠尾執麈。
惟有蒼石於此時，獨以無用不見數。
形骸偃蹇任苔蘚，文字皴剝困風雨。
遭亂既以無用全，有用還爲太平取。
古人不見見遺物，如見方召與申甫。
文非科斗可窮詰，簡編不載無訓詁。
字形漫汗隨石缺，蒼蛇生角龍折股。
亦如老人遭暴橫，頤下髭禿口齒齬。
形雖不具意可知，有云楊柳貫魴鱮。
魴鱮豈厭居溪谷，自投網罟入君俎。
柳條柔弱長百尺，挽之不斷細如縷。
以柳貫魚魚不傷，貫不傷魚魚樂死。
登之廟中鬼神格，錫女豐年多黍稌。
宣王用兵征四國，北摧犬戎南服楚。
將帥用命士卒歡，死生不顧闞虓虎。
問之何術能使然，撫之如子敬如父。
弱柳貫魚魚弗違，仁人在上民不怒。
請看石鼓非徒然，長笑太山刻秦語。